Juffrou sien beskuldige vir die eerste keer sedert sleep-voorvalSuzanne Leyden (regs) saam met haar sussie Marlize, en seun Armand (5). Die foto is voor die vermeende tref-en-trap-voorval geneem. Suzanne Leyden (36) het Donderdag vir die eerste keer die man gesien wat haar glo in November etlike meter ver in Sandton, Johannesburg, langs sy bakkie gesleep het ná ŉ vermeende geringe botsing. “Dit was moeilik, maar bevrydend,” het Leyden Donderdagmiddag aan Maroela Media gesê. Deon Schoeman (48) het vlugtig in die Hillbrow-landdroshof verskyn, waar Leyden, met haar suster Marlize aan haar sy, hom in die hof in die oë kon kyk. “Die laaste keer wat ek hom gesien het, was die dag van die voorval.” Ná die vinnige oogkontak is die sussies uit die hof, aangesien hulle nie die verrigtinge wou bywoon nie. Leyden, ŉ Afrikaans-onderwyseres by Hoërskool Sandown in Sandton, was op 20 November 2014 op pad skool toe, toe sy glo in St. Andrew-weg in Hurlingham in ŉ geringe botsing met Schoeman se bakkie betrokke was. Toe sy hom nader om kontakbesonderhede uit te ruil, het hulle begin stry en sy het glo haar arm in die voertuig gesteek om moontlik sy sleutels af te neem. Schoeman het na bewering begin wegry en haar tussen 20 m en 30 m ver saamgesleep. Sy het tydens die voorval ernstige breinbeserings opgedoen en is in die Milpark-hospitaal onder verdowing gehou. Sy was vir ŉ week en ŉ half lank in ŉ geïnduseerde koma en is in Desember ontslaan. Die spiere aan die linkerkant van haar gesig was verlam, en sy het gesukkel om te praat en te eet. Sy is steeds afgeboek en moet fisio- en spraakterapie ondergaan. “My linkeroog is steeds blind en my oor is doof, maar as ek hard probeer kan ek darem my mond lig en glimlag,” het sy gesê. Leyden moet in Februarie weer haar breinchirurg sien waar meer toetse gedoen gaan word om te bepaal of daar enige permanente skade is. “Ek kry nog verskriklike nagmerries oor die dag, maar ek fokus al my energie in my terapie.” Schoeman staan tereg op roekelose of nalatige bestuur en word ook van tref-en-trap aangekla. Die saak is tot 13 Februarie uitgestel vir verdere ondersoek. Hy is tydens sy eerste hofverskyning op 25 November op borgtog van R5 000 vrygelaat. Hy het ná die Donderdag se hofverrigtinge die media ontduik. “Ek kan nie wag om geroep te word om te getuig nie. Ek onthou alles van daai dag, totdat my kop die pad getref het,” het Leyden vol vertroue gesê.